મુંબઈગરાઓને આપવામાં આવતી અનેક સુવિધાઓ જેમ કે પાણી, ઇલેક્ટ્રિસિટી, ગૅસ અને ટેલિફોન લાઇન સિવાય ડ્રેનેજની ફૅસિલિટી વગેરે પૂરી પાડવા સુધરાઈ દ્વારા એનું અન્ડરગ્રાઉન્ડ જાળું તૈયાર કરવામાં આવ્યું છે. જોકે તકલીફ એ છે કે આ બધી જ સુવિધાઓને લઈને કંઈ ને કંઈ રિપેરિંગ ચાલતું જ રહે છે. સુધરાઈના કૉન્ટ્રૅક્ટરો મુંબઈમાં ઠેર-ઠેર ખાડા ખોદે છે અને સાઉથ મુંબઈ પણ એમાંથી બાકાત નથી. ખાડા ખોદવાને કારણે ટ્રાફિકની સમસ્યા તો ઊભી થાય જ છે, પણ રસ્તે ચાલતા રાહદારીઓ માટે પણ એ ખાડા અગવડરૂપ બને છે. ખાડો કરતી વખતે દેખાડવામાં આવતી તત્પરતા સામે રિપેરિંગ-કામ પણ એ જ ત્વરા સાથે થતું નથી હોતું. એ સિવાય કામ થઈ ગયા પછી પણ કૉન્ટ્રૅક્ટર દ્વારા કે સુધરાઈ દ્વારા એ ખાડો પૂરીને રસ્તાની સર્ફેસ સરખી કરવામાં ઢીલ કરવામાં આવતી હોય છે.